ธปท.แนะรัฐเร่งหารายได้ช่วงศก.ขาขึ้น
ธปท.แนะรัฐบาลเร่งหารายได้เพิ่มช่วงเศรษฐกิจขาขึ้น เพื่อนำมาชดเชยรายจ่ายประจำที่มีค่อนข้างมาก เตือนไม่ไม่เร่งหารายได้อาจสะเทือนสถานการณ์การคลังของประเทศในอนาคต
22 ส.ค. 2553

ธปท.แนะรัฐบาลเร่งหารายได้เพิ่มช่วงเศรษฐกิจขาขึ้น เพื่อนำมาชดเชยรายจ่ายประจำที่มีค่อนข้างมาก เตือนไม่ไม่เร่งหารายได้อาจสะเทือนสถานการณ์การคลังของประเทศในอนาคต
นายสุชาติ สักการโกศล ผอ.อาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) กล่าวว่า ในช่วงภาวะเศรษฐกิจขาขึ้น ภาครัฐควรเร่งหารายได้ โดยเฉพาะจากฐานภาษี ซึ่งในช่วงนี้เป็นจังหวะที่ดีในการหารายได้ง่ายกว่าช่วงเศรษฐกิจขาลง นอกจากนี้มองว่าการลงทุนบางประเภทและในบางพื้นที่ ภาคเอกชนอาจไม่กล้าเสี่ยงลงทุน จึงจำเป็นที่ภาครัฐควรเป็นตัวนำเอกชนในด้านการลงทุน เพื่อเป็นการสร้างความมั่นใจให้แก่ภาคเอกชน ซึ่งส่งผลดีต่อเศรษฐกิจในระยะยาว
"การหารายได้เพิ่มก็เพื่อชดเชยงบรายจ่ายประจำที่มีค่อนข้างมาก โดยเฉพาะด้านสวัสดิการ เช่น การขึ้นเงินเดือนข้าราชการ เป็นต้น ทั้งนี้เพราะหากไม่หารายได้เพิ่มขึ้นในอนาคตข้างหน้า งบประมาณฯของภาครัฐ อาจเหลือน้อย และงบลงทุนโครงการสาธารณูปโภคพื้นฐานจะไม่เกิดขึ้นมากเพียงพอ ซึ่งหากสถานการณ์การคลังของประเทศเป็นเช่นนี้ ในที่สุดอาจส่งผลกระทบต่อความสามารถในการแข่งขันของภาคธุรกิจไทยได้"นายสุชาติกล่าว